paragraph_text: Aktuar  je stručnjak koji se koristeći matematičke metode teorije vjerojatnosti, statistike i financijske matematike bavi problemima financijske neizvjesnosti i rizika. Posao aktuara za projekciju budućih događaja uključuje analizu podataka iz prošlosti, razvoj modela i procjenu postojećih rizika. Većina aktuara radi poslove koji su vezani u djelatnosti osiguranja i mirovinskog osiguranja. Aktuarska znanja potrebna su državnim tijelima odgovornim za nadgledanje rada i poslovanja osiguravajućih društava i mirovinskih fondova. Aktuari rade na kalkulacijama premija osiguranja, određivanju osigurateljnih pričuva, razvoju osigurateljnih proizvoda te upravljanju imovinom i obvezama i drugim poslovima važnim za rad osiguravajućih društava. Aktuarsko znanje i sposobnosti mogu se koristiti u analiza kretanja u gospodarstvu i demografskih kretanja pučanstva koji su nužni kod dugoročnog planiranja državnih izdavanja za troškove zdravstva, mirovinskog sustava, obrazovanja, transporta i ostalih usluga.